|  |  |  |
| --- | --- | --- |
| **Berzence Nagyközség Polgármesterétől****Berzence, Szabadság tér 19.****Telefon: 82/546-091****e-mail: berzencepolgarmester@gmail.com** | Berzence | **Hivatali kapu:** **rövid neve: SJFDI,** **KRID** **azonosító: 601024153** |

|  |  |  |
| --- | --- | --- |
| **Ügyiratszám: BER/688-1/2025** |  |  |

**E l ő t e r j e s z t é s**

**Berzence Nagyközség Önkormányzata Képviselő-testületének**

**2025. év május hó 27. napján tartandó ülésére**

*5. napirendi pont*

**Tárgy: Berzence Nagyközség Önkormányzata által biztosított szociális étkeztetés szakmai munkájának értékelése**

**Előterjesztő: Keszericze István polgármester**

**Tisztelt Képviselő-testület!**

(Az előterjesztés által érintett időszak: 2024. augusztus 1. – 2025. május 31.)

A szociális igazgatásról és szociális ellátásokról szóló 1993. évi III. törvény (a továbbiakban: Sztv.) 62.§-a alapján az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen koruk, egészségi állapotuk, fogyatékosságuk, pszichiátriai betegségük, szenvedélybetegségük, vagy hajléktalanságuk miatt. Az Sztv. alapján a jogosultsági feltételek részletes szabályait a települési önkormányzat rendeletben határozza meg. Az étkeztetés, szolgáltatási formái a szociális konyha és a népkonyha.

## Az Sztv. előírásai alapján Berzence Nagyközség Önkormányzatának Képviselő-testülete az étkeztetés helyi szabályait a pénzben és természetben nyújtott szociális ellátásokról és a személyes gondoskodást nyújtó alapszolgáltatásokról szóló 4/2023.(II.28.) önkormányzati rendeletében szabályozta az alábbiak szerint.

**„24. §** (1) Az étkeztetés keretében azoknak a szociálisan rászorultaknak a legalább napi egyszeri meleg étkeztetéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen: koruk, egészségi állapotuk, fogyatékosságuk, pszichiátriai betegségük, szenvedélybetegségük, vagy hajléktalanságuk miatt.

(2) Étkeztetésben részesíti az önkormányzat azt az igénylőt, illetve az általa eltartottat is, aki jövedelmétől függetlenül kora vagy egészségi állapota miatt nem képes az étkezéséről más módon gondoskodni.

(3) Az ellátás iránti kérelmet a kérelmező lakóhelye szerinti települési önkormányzathoz lehet benyújtani.

(4) Az ellátás iránti kérelemről a polgármester dönt.”

Az étkeztetés biztosítása az önkormányzat által fenntartott konyháról történik. A „107051 szociális étkeztetés szociális konyhán” kormányzati funkción 2 fő főállású munkatársat foglalkoztatunk, akik rendelkeznek a jogszabályban előírt szakképesítéssel.

A feladatellátást az intézmény meleg ebéd biztosításával végzi. Az ellátást az igénylő lakására szállítjuk, a szállítás gépjárművel történik, amit saját foglalkoztatott sofőrrel látunk el. A feladat ellátás Berzence nagyközség közigazgatási területére terjed ki. A konyhán jelenleg van kidolgozás alatt a HACCP rendszer, melynek célja az élelmiszerek biztonságának megteremtése, a lehetséges kockázatok, veszélyek megállapítása, értékelése és kezelése révén.
A HACCP egy olyan eszköz, amelynek segítségével megállapíthatók a veszélyek, és felállítható egy olyan szabályozó rendszer, amely elsősorban a megelőzésre koncentrál, nem pedig a végtermék ellenőrzésére.

A HACCP lényege:
• Minden élelmiszerforgalmazó és –előállító egységnél fel kell mérni, hogy tevékenységük során milyen egészségre ártalmas anyagok kerülhetnek az élelmiszerbe.
• Tisztában kell lenniük azzal, hogy ezekkel az egészségre ártalmas anyagokkal mi történik.
• Meg kell határozniuk, hogy milyen intézkedésekre van szükség ahhoz, hogy a veszélyes anyagok ne kerüljenek az élelmiszerbe, ill. ha már belekerültek, akkor ártalom lecsökkenjen vagy megszűnjön a technológia alkalmazása során.
• Fel kell mérniük, hogy milyen belső ellenőrzésekre van szükség ahhoz, hogy a fentieket el tudják érni.

A rendszer kidolgozása megkezdődött, a problémák feltárása folyamatban van. Az előzetes információk alapján az ételszállítás jelenlegi formájában nem megfelelő, a rendelkezésre álló gépjármű a higiénés előírásoknak nem felel meg. Megoldást jelentene a Versenyképes Járások Programba betervezett elektromos ételszállító jármű beszerzése.

***Az étkeztetésben ellátottak megoszlása 2025.04.30.-án***

|  |  |
| --- | --- |
| **Szociális rászorultsági okok** | **fő** |
| **kor (betöltött 65. életév)** | 37 |
| **egészségi állapot** | 8 |
| **fogyatékosság** | 2 |
| **pszichiátriai betegség** | 0 |
| **szenvedélybetegség** | 0 |
| **hajléktalanság** | 0 |
| **egyéb: hadiözvegy** | 0 |
| **összesen** | 47 |

A szolgáltatásban a 2025. évi emelés előtt 2023. évben történt díjemelés. A korábbi 941 Ft-ról 2023-ban 1130 Ft-ra 2025. év május 1-től pedig 1290,- Ft-ra változott az ebéd díja, ami még így is kevesebbe kerül, mint a piaci szolgáltatóknál. Mivel a településen hasonló feltételekkel több piaci résztvevő is megtalálható, a szociális étkeztetést az idős, alacsony nyugdíjjal rendelkező emberek veszik igénybe. Az összes igénylő 79%-a 65 év feletti, öregségi nyugdíjas. A fennmaradó 21% a rokkantsági ellátásban részesülő egészségkárosodott, illetve fogyatékkal élő személyekből tevődik össze. Több esetben - az alacsony jövedelem miatt - a térítési díjat csak a törvény által szabályozott mértékben tudjuk érvényesíteni, illetve az önkormányzati rendeletben meghatározott jövedelemkategóriák szerint is biztosítunk kedvezményt. A szállítási díjat minden esetben az önkormányzat fizeti.

Az elmúlt időszakban a díjemelkedés következtében nem számottevően, de csökkent a megállapodással rendelkező étkezők száma és a szolgáltatás igénybevételének gyakorisága. Ennek megfelelően az állami normatív támogatás összege is kis mértékben csökkent. A szolgáltatás ellátása és biztosítása megbízható, a színvonala megfelelő a központilag meghatározott élelmiszer anyag összetétel ellenére.

Megőriztük a korábbi színvonalat, az adagok mennyiségének és a kiszállítás időpontjának tekintetében is, legkésőbb 13:30-ig minden ellátotthoz megérkezik az ebéd. Az adagolást a konyha végzi.

A feladatok közé tartozik az üres éthordók összekészítése a szállításhoz, úgy hogy a nem megfelelő tisztaságú éthordók fertőtlenítését el kell végezni. Az éthordók házhozszállítása az önkormányzat tulajdonában lévő kisbusszal történik, ekkor a szállítást végző az üres csereéthordókat is összeszedi.

Az élelmezésvezetővel rendszeresen egyeztetünk az esetleges hibák, panaszok kiküszöbölése érdekében.

A diétás étkeztetés szakképzettség hiányában nem megoldott, de nem is volt rá igény.

Díjhátralék nincs, minden igénybe-vevő fizetési kötelezettségének határidőben eleget tesz.

Fentiek alapján kérem a Tisztelt Képviselő-testületet a szociális étkeztetés szakmai munkájáról szóló beszámoló jóváhagyására!

A határozati javaslat elfogadásához Magyarország helyi önkormányzatairól szóló 2011. évi CLXXXIX. törvény alapján egyszerű többség szükséges.

**Határozati javaslat:**

Berzence Nagyközség Önkormányzatának Képviselő-testülete az önkormányzat által biztosított szociális étkeztetés szakmai munkájáról szóló beszámolót elfogadja.

Berzence, 2025. május 19.

P. h.

|  |  |
| --- | --- |
|  | **Keszericze István** |
|  | polgármester |